Document ID: 31987R0744

*****
ΚΑΝΟΝΙΣΜΟΣ (ΕΟΚ) αριθ. 744/87 ΤΗΣ ΕΠΙΤΡΟΠΗΣ
της 16ης Μαρτίου 1987
που τροποποιεί τον κανονισμό (ΕΟΚ) αριθ. 805/86 που καθιέρωσε ένα φόρο στο μετουσιωμένο αποκορυφωμένο γάλα σε σκόνη προελεύσεως Ισπανίας και παρεκκλίνει από τον κανονισμό (ΕΟΚ) αριθ. 1378/86 όσον αφορά τα εξισωτικά ποσά προσχώρησης στις συναλλαγές με την Ισπανία
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την πράξη προσχώρησης της Ισπανίας και της Πορτογαλίας, και ιδίως το άρθρο 90 παράγραφος 1,
τον κανονισμό (ΕΟΚ) αριθ. 466/86 του Συμβουλίου της 25ης Φεβρουαρίου 1986 για τον καθορισμό των γενικών κανόνων του καθεστώτος των εξισωτικών ποσών προσχώρησης στον τομέα του γάλακτος και των γαλακτοκομικών προϊόντων, λόγω της προσχώρησης της Ισπανίας (1), και ιδίως το άρθρο 6,
Εκτιμώντας:
ότι, προκειμένου να αποφευχθεί οι ποσότητες του αποκορυφωμένου γάλακτος σε σκόνη που εισάγονται στην Ισπανία και μετουσιώνονται σύμφωνα με τις ισπανικές προδιαγραφές πριν από την 1η Μαρτίου 1986, να επανεξάγονται με μη κανονικές ευνοϊκές συνθήκες, καθιερώθηκε φόρος κατά την εξαγωγή του προϊόντος αυτού με τον κανονισμό (ΕΟΚ) αριθ. 805/86 της Επιτροπής (2), όπως τροποποιήθηκε από τον κανονισμό (ΕΟΚ) αριθ. 3956/86 (3)· ότι πρέπει, για τους ίδιους λόγους, να επεκταθεί η εφαρμογή του εν λόγω κανονισμού στο γάλα σε σκόνη, ανεξάρτητα από την περιεκτικότητά του σε λιπαρές ουσίες·
ότι, επιπλέον, ο κανονισμός (ΕΟΚ) αριθ. 1378/86 της Επιτροπής (4) θεσπίζει, στον τομέα του γάλακτος και των γαλακτοκομικών προϊόντων, το ύψος των εξισωτικών ποσών προσχώρησης στις εμπορικές συναλλαγές με την Ισπανία για τη γαλακτοκομική περίοδο 1986/87· ότι ο εν λόγω κανονισμός εφαρμόζεται κυρίως στο γάλα σε σκόνη· ότι πρέπει να προβλεφθεί ότι το προϊόν που αναφέρεται στον κανονισμό (ΕΟΚ) αριθ. 805/86 δεν δικαιούται των εν λόγω εξισωτικών ποσών προσχώρησης·
ότι, προκειμένου να αποφευχθεί η ανάπτυξη κερδοσκοπικών κινήσεων για το προϊόν που αποτελεί αντικείμενο του παρόντος κανονισμού, πρέπει να εφαρμοστούν επειγόντως οι σχετικές διατάξεις αυτού·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Γάλακτος και Γαλακτοκομικών Προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 805/86 τροποποιείται ως εξής:
1. στον τίτλο, ο όρος «αποκορυφωμένο» διαγράφεται·
2. στο άρθρο 1 παράγραφοι 1 και 2, ο όρος «αποκορυφωμένο» διαγράφεται.
Άρθρο 2
Κατά παρέκκλιση από τις διατάξεις του κανονισμού (ΕΟΚ) αριθ. 1378/86, τα εξισωτικά ποσά προσχώρησης που θεσπίζονται από τον εν λόγω κανονισμό δεν εφαρμόζονται στις εισαγωγές του γάλακτος σε σκόνη που εισάγεται στην Ισπανία και μετουσιώνεται με τις ισπανικές προδιαγραφές, πριν από την 1η Μαρτίου 1986.
Άρθρο 3
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από τις 12 Φεβρουαρίου 1987.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 16 Μαρτίου 1987.

Labels: 2
17
18
6